Suidelike melkbosskoenlapper - Wikipedia
Spesie: D. chrysippus
Die suidelike melkbosskoenlapper (Danaus chrysippus) is 'n bekende skoenlapper wat wydverspreid oor Suider-Afrika voorkom. In Engels is dit bekend as die African Monarch of Plain Tiger. Die skoenlapper se vlerke is oranje-bruin met 'n swart apeks wat op die voorvlerk voorkom en verskeie wit kolle insluit. Die agtervlerk het in sommige gevalle 'n dowwe wit kol. Die mannetjie en wyfie lyk feitlik eenders, maar die wyfie het net drie swart kolle op die agtervlerk, terwyl die mannetjie vier het. Die vierde is 'n reukkol wat uit 'n tros geurskubbe bestaan.
Hulle is onsmaaklik vir roofdiere en dien as 'n "model" wat deur die wyfies van die eetbare spesie Hypolimnas misippus nageboots word.
Die eiers word een-een gelê en is in die lengte geriffel. Die larwes is glad en het geel en swart ringe. Hulle het dikwels vlesige uitsteeksels wat uit die kop en rug groei. Die papie hang altyd aan sy stert en het dikwels goue kolle.
Die suidelike melkbosskoenlapper vlieg stadig en ontspanne en kan dus relatief maklik gevang word. Hulle is ook maklik om te teel. Larwes en eiers word een-een op gasheerplante gevind of eiers kan van 'n eierdraende wyfie verkry word.
Twee suidelike melkbosskoenlappers.
Migdoll, Ivor. Veldgids tot die skoenlappers van Suider-Afrika. Kaapstad: C. Struik, 1987.
Wikimedia Commons het meer media in die kategorie Suidelike melkbosskoenlapper.
↑ “SANBI Biodiversity Series 16. Butterflies of South Africa's National Botanical Gardens: An illustrated checklist compiled by Christopher K. Willis & Steve E. Woodhall. 2010”. URL besoek op 2 Mei 2016.
Ontsluit van "https://af.wikipedia.org/w/index.php?title=Suidelike_melkbosskoenlapper&oldid=1490079"
Die bladsy is laas op 28 September 2016 om 05:44 bygewerk.